Živimo život bez nasilja, za svijet ljubavi

Obožavam se igrati. Igra mi pruža osjećaj nevinosti i veselja. Osjećaj bezbrižnosti. Najljepše se igrati vani, na svojem dobro poznatom teritoriju – ulici. Mogla bih reći da je ulica moj drugi dom. Kad se skupe prijatelji i počne igra, e to je doživljaj. Nije važno koje si godine rođen, jesi li dječak ili djevojčica, tamnokos ili svjetloput, svi igramo po istim pravilima. Iste igre već osam godina. I još nam nisu dosadile. To je isto kao da se već osam godina s istim ljudima smijete istim vicevima i lijepim sjećanjima. Osmjesima brišemo svaku iskricu tuge. Imamo dojam kao da se bezbrižnost s nama rodila i ne napušta nas, kao da će djetinje doba zauvijek trajati. Prekrasno je biti tako slobodan.

 Često i ne shvaćamo koliko smo sretni. Toga postanem svjesna u zadnje vrijeme jer i ne želeći, stalno slušamo o izbjeglicama. Pitam se razmišljaju li ta djeca dok sjede na hladnom asfaltu ili prelaze hladnu Sutlu ili gledaju zbunjeno kroz prozor vlaka i ne znajući u kojoj se zemlji nalaze - o svojoj ulici. Ako su je uopće uspjeli zapamtiti prije nego ju je neprijateljska ruka dotakla. Njihovi najradosniji dani zatrpani su ispod zidova unutar kojih su nekada imali život, dijelili radost s bližnjima. Rat je krivac za to i pogrješna uvjerenja koja odnose žrtve, kradu ulice i bezbrižnost. Rat ih je natjerao na tako dug i bodljikav put. Odvodi ih u neizvjesnost. Uništava snove. Briše djetinju nevinost s lica.

Shvaćate li sada zašto mislim kako živim sretan život! Kako mi je lijepo! Imam prijatelje, ulicu, sjećanja. Imam život. A što imaju ta djeca?

 Mia Filipović, 7.a